Diari Oficial de la Generalitat Valenciana


Sumari del DOGV 7023, del 14-05-2013 (2013/4448)

Notificació de la sentència dictada en el juí verbal 42/2013.
-------------------------------------------------------------

### Dades del document

Número de DOGV
:   7023

Data del DOGV
:   14-05-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/4448


Organisme emissor
:   Jutjat de Primera Instància Número 6 de Paterna

Tipus de document
:   Edicte

Notificació de la sentència dictada en el juí verbal 42/2013. [2013/4448]  
Assumpte civil 000042/2013  
M.ª José Llorca Alcalá, magistrada jutgessa d'este Jutjat, a l'empara d'allò que s'ha previngut en l'article 6.2 del Reglament 2/2000, de 25 d'octubre, de Jutges Adjunts, en relació amb l'article 307.2.II de la Llei Orgànica del Poder Judicial 6/1985, d'1 de juliol, subscric en la seua integritat el projecte de resolució següent:  
«Sentència número 27/2013  
Paterna, 19 de febrer de 2013   
Javier Oficial Molina, jutge en pràctiques del Jutjat de Primera Instància i Instrucció número 6 de Paterna i partit judicial, he vist les presents actuacions de juí verbal número 42/2013, seguides a instàncies de la procuradora dels tribunals Elena Gil Bayo, en nom i representació de Banco Santander, SA, contra el demandat Jaime Alejandro Mayorga Siza, declarat en rebel·lia en les presents actuacions, sobre la reclamació de la quantitat de 5.937,92 euros.  
  
Antecedents de fet  
Primer. La part actora va presentar demanda origen de les presents actuacions, que va basar en els fets i fonaments de dret que va estimar aplicables, i va acabar amb la petició al Jutjat que dictara sentència en virtut de la qual condemnara el demandat a abonar al demandant la quantitat de 5.937,92 euros, més els interessos legals i les costes d'este procediment.  
Segon. Que admesa a tràmit la demanda es van convocar les parts per a la realització de la vista. El dia indicat esta es va celebrar amb l'assistència de la part actora i sense que hi assistira la part demandada a pesar d'estar citada, per la qual cosa va ser declarada en rebel·lia. La part actora es va afirmar i es va ratificar en la demanda plantejada i va sol·licitar la recepció del pleit a prova, i així es va disposar, i es van practicar les proves proposades per la part esmentada, amb la declaració prèvia de pertinència i amb el resultat que consta en actuacions. La vista es va considerar finalitzada i les actuacions van quedar tot seguit pendents de dictar sentència.  
Tercer. En la tramitació de les presents actuacions s'han observat totes les prescripcions legals en vigor.  
  
Fonaments de dret  
Primer. El Banco Santander, SA, va exercitar una acció de reclamació de quantitat per un import de 5.937,92 euros contra Jaime Alejandro Mayorga Siza, per l'incompliment en el pagament del contracte de préstec subscrit entre ambdós parts.  
Per la seua banda, el demandat Jaime Alejandro Mayorga Siza no va formular contestació a la demandada.  
Segon. En el present procediment, després d'haver sigut declarada en rebel·lia la part demandada, i sent la rebel·lia una situació processal que no implica la conformitat amb les pretensions de la part actora (art. 496.2 LEC), subsistix en esta l'obligació de provar l'acció plantejada, ja que, de conformitat amb l'article 217.2 del text adés esmentat, correspon a l'actor la càrrega de provar la certesa dels fets dels quals ordinàriament es desprenga, segons les normes jurídiques que hi siguen aplicables, l'efecte jurídic corresponent a les pretensions de la demanda.  
Per tant, de l'examen de la prova practicada en estes actuacions i valorant especialment els documents acompanyats a l'escrit de demanda i incorporats a la causa com a prova documental, i tenint en compte que la incompareixença de la part demandada impedix a este tribunal conéixer de fets impeditius, extintius o excloents de l'acció exercitada en contra seua, i permet donar validesa d'acord amb el que disposa l'article 326 de Llei d'Enjudiciament Civil, es deduïx la certesa, sense cap contradicció, dels fets següents:  
a) L'entitat demandant Banco Santander, SA, va subscriure amb el demandat Jaime Alejandro Mayorga Siza, el 19 de setembre de 2006, un contracte de préstec per un import de 10.000 euros de capital amb destinació a consum (doc. 1 Demanda).  
b) La condició general octava del contracte de préstec establix el dret de l'entitat prestadora a considerar vençut anticipadament, si és el cas, el préstec en els termes que preveu la pòlissa: «el banc podrà considerar vençut el contracte i exigir la devolució de la suma que per capital, despeses, interessos i comissió li dega la prestatària, si es donara un incompliment de qualsevol de les obligacions contretes en virtut d'este contracte, especialment de les obligacions de pagament».   
c) La part demandada va deixar de pagar les quotes derivades de la pòlissa de préstec esmentada des de la quota corresponent al mes de març de 2009. Davant d'estos incompliments, i en virtut de la clàusula octava del contracte, esmentada anteriorment, l'entitat mercantil actora va considerar vençut el préstec, i el saldo deutor a data certa de liquidació d'1 de setembre de 2009 va pujar a la quantitat de 5.937,92 euros (doc. 2 Demanda).  
Per tot allò que s'ha exposat, el demandat Jaime Alejandro Mayorga Siza haurà d'abonar a l'actora la quantitat de 5.937,92 euros, en virtut de la relació obligacional nascuda entre les parts, segons els articles 1254 i següents del Codi Civil, així com els articles 311 i següents del Codi de Comerç.  
Tercer. Quant als interessos reclamats i d'acord amb el que disposa l'article 1108 del Codi Civil en relació amb l'article 1100 del mateix cos legal, seran els pactats en el contracte fins al dia en què el pagament es verifique.  
Quart. Quant a les costes causades en este procediment, i d'acord amb el que disposa l'article 394 de la Llei d'Enjudiciament Civil, cal fer-ne expressa imposició al demandat.  
  
Vistos els preceptes esmentats i tots els altres que hi són aplicables de manera general i pertinent.  
  
Dispositiva  
Estime íntegrament la demanda interposada a instàncies de la procuradora dels tribunals Elena Gil Bayo, en nom i representació de Banco Santander, contra el demandat Jaime Alejandro Mayorga Siza, declarat en rebel·lia en les presents actuacions, sobre la reclamació de la quantitat de 5.937,92 euros, i condemne Jaime Alejandro Mayorga Siza, una vegada ferma esta sentència, a pagar a l'entitat Banco Santander, SA, la quantitat de 5.937,92 euros, més els interessos que s'escaiguen als tipus de demora pactats en el contracte fins al dia en què el pagament es verifique, i els faig imposició expressa de les costes causades en este procediment.  
Notifiqueu esta sentència a les parts i feu-los saber que s'hi pot interposar un recurs d'apel·lació en el termini de 20 dies des de la notificació, del què coneixerà l'Audiència Provincial de València.  
  
Esta és la meua sentència, de la qual es portarà una testimoniança a les actuacions corresponents, i l'original quedarà en el llibre de sentències, que pronuncie, mane i firme.»  
  
Paterna, 23 d'abril de 2013.- La secretària judicial: María Macías Sánchez.